На основу члана 15. Закона о локалним изборима („Службени гласник РС”, бр. 129/07, 34/10- УС, 54/11, 12/20, 16/20 - аутентично тумачење), члана 100. Закона о општем управном поступку („Службени гласник РС“, бр. 18/16 и 95/18 – аутентично тумачење) и члана 4. Закона о важењу уредаба које је Влада уз супотпис председника Републике донела за време ванредног стања и које је Народна скупштина потврдила („Службени гласник РС“, број 65/20), Изборна комисија општине Бечеј, на седници одржаној 11. маја 2020. године, у 13:20 часова донела је

**Р Е Ш Е Њ Е**

**О НАСТАВКУ СПРОВОЂЕЊА ИЗБОРНИХ РАДЊИ У ПОСТУПКУ ИЗБОРА ЗА ОДБОРНИКЕ СКУПШТИНЕ ОПШТИНЕ БЕЧЕЈ КОЈИ СУ РАСПИСАНИ 4. МАРТА 2020. ГОДИНЕ**

 1. Наставља се спровођење изборних радњи у поступку избора за одборнике Скупштине општине Бечеј који су расписани 4. марта 2020. године почев од дана доношења овог решења.

 2. Избори из тачке 1. овог решења одржаће се 21. јуна 2020. године.

 3. Настављају да теку сви рокови за вршење изборних радњи у поступку спровођења избора из тачке 1. овог решења, утврђени Законом о локалним изборима и другим прописима који се примењују на изборе одборника у Скупштини општине Бечеј.

 4. Изборна комисија општине Бечеј ће усвојити рокове за вршење изборних радњи у поступку спровођења избора у складу са временом наставка спровођења изборних радњи.

 5. Ово решење објавити у "Службеном листу општине Бечеј".

**О б р а з л о ж е њ е**

 Председник Народне скупштине је дана 4. марта 2020. године донео одлуку којом је расписао изборе за одборнике у Скупштини општине Бечеј за 26. април 2020. године („Службени гласник РС“, број 19/20). У складу са том одлуком Изборна комисија општине Бечеј је спроводила изборне радње прописане законом.

 Одлуком о проглашењу ванредног стања, коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

 Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије“, 16. марта 2020. године.

 Чланом 5. наведене Уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће се спровођење изборних радњи наставити по престанку ванредног стања.

 У складу са наведеним, Изборна комисија општине Бечеј је 16. марта 2020. године, донела Решење о прекиду свих изборних радњи у спровођењу избора за одборнике Скупштине општине Бечеј, расписаних за 26. април 2020. године.

 Народна скупштина је, 6. маја 2020. године, донела Одлуку о укидању ванредног стања („Службени гласник РС“, број 65/20).

 Истога дана, Народна скупштина је донела и Закон о важењу уредаба које је Влада уз супотпис председника Републике донела за време ванредног стања и које је Народна скупштина потврдила. Чланом 4. наведеног закона прописано је да ће надлежне изборне комисије 11. маја 2020. године донети решења о настављању спровођења изборних радњи у поступку спровођења избора за народне посланике, посланике Скупштине Аутономне покрајине Војводине и одборнике скупштина општина и градова. Истим чланом, надлежне изборне комисије су задужене да утврде нове рокове за вршење изборних радњи у поступку спровођења избора у складу са временом наставка спровођења изборних радњи.

 Председник Народне скупштине је 10. маја 2020. године донео Одлуку о измени Одлуке о расписивању избора за одборнике скупштина градова и скупштина општине у Републици Србији („Службени гласник РС“, број 68/20), која је истог дана ступила на снагу, објављивањем у „Службеном гласнику Републике Србије“. Овом одлуком, као датум одржавања избора за одборнике скупштина градова и скупштина општина одређен је 21. јун.2020. године.

 У складу са наведеним, Изборна комисија општине Бечеј, као орган надлежан за спровођење поступка избора за одборнике Скупштине општине Бечеј, донела је решење како је наведено у диспозитиву.

Упутство о правном средству: Против овог решења може се поднети приговор Изборној комисији општине Бечеј у року од 24 часа од часа доношења Решења.

Број: I 013-6/2020-32

У Бечеју, 11. мај 2020.

ИЗБОРНА КОМИСИЈА ОПШТИНЕ БЕЧЕЈ

|  |  |
| --- | --- |
|  | ПРЕДСЕДНИК КОМИСИЈЕ |
| М.П. | Марко Божовић |
| (име и презиме) |
|  |  |
|  | (потпис) |